Gangrena
Gangrena (sen. gr. γάγγραινα = pūliuojanti žaizda, lot. necrosis, mortificatio, mumuficatio) – audinių žūties forma, kurią dažniausiai sukelia sumažėjęs arterinio kraujo pritekėjimas į audinius ar organą (audinių išemija). Gangrenuoti gali oda, žarnynas, plaučiai ar periferinės kūno galūnės. Gangrena gali atsirasti sergant ateroskleroze, anaerobinėmis infekcijomis, cukriniu diabetu ar obliteraciniu endarteritu. Gangrena yra skirstoma į sausąją ir drėgnąją. Sausoji dažniausiai pažeidža periferines kūno galūnes, paprastai atsiranda lėtai progresuojant galūnės kraujotakos sutrikimui, o drėgnoji kyla gan greit ir be aiškių ribų, pažeista vieta skleidžia nemalonų kvapą, organizmas apnuodijamas.